10. การควบคุมภายใน

ในการประชุมคณะกรรมการบริษัทครั้งที่ 10 (ชุดที่ 10) เมื่อวันที่ 26 กุมภาพันธ์ 2547
โดยมีกรรมการตรวจสอบจำนวน 3 คน เข้าร่วมประชุมด้วย
คณะกรรมการได้ประเมินระบบการควบคุมภายในโดยการสอบถามข้อมูลจากฝ่ายบริหารและฝ่ายตรวจสอบภายในแล้วสรุปได้ว่า
จากการประเมินระบบการควบคุมภายใน ของบริษัทในด้านต่างๆ 5 ส่วน คือ
องค์กรและสภาพแวดล้อม , การบริหารความเสี่ยง , การควบคุมการปฏิบัติงานของฝ่ายบริหาร ,
ระบบสารสนเทศและการสื่อสารข้อมูล และระบบการติดตาม คณะกรรมการเห็นว่า
บริษัทมีระบบการควบคุมภายในที่เพียงพอ

ผู้สอบบัญชีของบริษัท คือ สำนักงานสอบบัญชี ดี ไอ เอ ซึ่งเป็นผู้ตรวจสอบงบการเงิน ประจำปี
2546 ได้ให้ความเห็นในรายงานเกี่ยวกับระบบการควบคุมภายในด้านการบัญชีว่า
ในการตรวจสอบงบการเงินของบริษัท สำหรับปีสิ้นสุด วันที่ 31 ธันวาคม 2546
ตามมาตรฐานการสอบบัญชีที่รับรองทั่วไปเพื่อแสดงความเห็นว่างบการเงินนี้แสดงฐานะการเงิน
และผลการดำเนินงาน
โดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานฯได้ศึกษา และประเมินประสิทธิภาพการควบคุมภายในด้านบัญชีของบริษัท
ตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานฯ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญในการแสดงความเห็นต่องบการเงิน
ณ วันที่ 31 ธันวาคม 2546

รายงานของคณะกรรมการตรวจสอบประจำปี 2546

คณะกรรมการบริษัท สหพัฒนพิบูล จำกัด (มหาชน) ได้มีมติแต่งตั้งคณะกรรมการตรวจสอบชุดนี้ เมื่อ
14 พฤษภาคม 2546 ซึ่งประกอบด้วยกรรมการอิสระจำนวน 3 ท่าน
โดยมีผู้จัดการส่วนตรวจสอบภายใน ทำหน้าที่เป็นเลขานุการ

ในระหว่างปี คณะกรรมการตรวจสอบได้จัดให้มีการประชุม 5 ครั้ง
เพื่อพิจารณาและสอบทานรายงานทางการเงินของบริษัทภายใต้ขอบเขตอำนาจหน้าที่ของคณะกรรมการตรวจสอบ
โดยในการสอบทานงบการเงินในแต่ละไตรมาส
คณะกรรมการตรวจสอบได้รับความร่วมมือด้วยดีจากเจ้าหน้าที่และผู้เกี่ยวข้องในการชี้แจงข้อมูล
และแก้ไขข้อมูลที่คลาดเคลื่อนให้ถูกต้อง

ในการปฏิบัติหน้าที่
คณะกรรมการตรวจสอบได้ปฏิบัติงานอย่างเป็นอิสระในการกำกับดูแลบริษัทตามภาระและความรับผิดชอบ
ดูแลรายงานทางการเงินของบริษัทให้ตรงต่อความเป็นจริงครบถ้วนเพียงพอและเชื่อถือได้
และมีมติเห็นชอบการสอบทานงบการเงินของแต่ละไตรมาสที่ได้ผ่านการสอบทานของผู้สอบบัญชีแล้ว

สำหรับงบการเงินของบริษัทและงบการเงินรวมประจำปี 2546
คณะกรรมการตรวจสอบได้พิจารณาสอบทาน และเห็นชอบงบการเงินดังกล่าวว่า
ได้ทำตามมาตรฐานทางบัญชี และเป็นไปตามข้อกำหนดของตลาดหลักทรัพย์แห่งประเทศไทย

คณะกรรมการตรวจสอบได้ให้ความสำคัญแก่การตรวจสอบภายใน
ด้วยการติดตามสอบถามถึงการปฏิบัติงานตามแผนงานการตรวจสอบภายใน
อีกทั้งผู้ตรวจสอบภายในก็ได้มีข้อเสนอแนะในการปรับปรุงการควบคุมภายในบางเรื่อง
ซึ่งคณะกรรมการตรวจสอบมีความเห็นสอดคล้องด้วย
บริษัทได้นำข้อเสนอแนะดังกล่าวไปพิจารณาปรับปรุงเพื่อเสริมสร้างประสิทธิภาพ และเพื่อให้บริษัท
สหพัฒนพิบูล จำกัด (มหาชน) ได้ประกอบกิจการทางธุรกิจภายใต้การกำกับดูแลที่ดียิ่งขึ้น

คณะกรรมการตรวจสอบ ได้พิจารณาการเสนอแต่งตั้งผู้สอบบัญชีประจำปี 2547 โดย

คณะกรรมการตรวจสอบมีความเห็นว่านางสุวิมล กฤตยาเกียรณ์ และ/หรือ นางวิไลรัตน์
โรจน์นครินทร์ แห่งสำนักงานสอบบัญชี ดี ไอ เอ เป็นผู้มีคุณสมบัติและเหมาะสมเป็นผู้สอบบัญชี
จึงได้นำเสนอต่อคณะกรรมการบริษัทพิจารณาแต่งตั้งและกำหนดค่าตอบแทนผู้สอบบัญชี
เพื่อเสนอต่อที่ประชุมสามัญผู้ถือหุ้นให้พิจารณาและอนุมัติต่อไป

ในนามคณะกรรมการตรวจสอบ

(นายสุรินทร์ วัฒนศิริพงษ์)

ประธานคณะกรรมการตรวจสอบ

26. กุมภาพันธ์ 2547

ที่ โอ. 210017/2547

วันที่ 24 กุมภาพันธ์ 2547

เรื่อง รายงานระบบการควบคุมภายในด้านการบัญชี

เรียน คณะกรรมการ บริษัท สหพัฒนพิบูล จำกัด (มหาชน)

ตามที่สำนักงานฯ ได้ตรวจสอบงบการเงินของบริษัท สหพัฒนพิบูล จำกัด (มหาชน)

สำหรับปี สิ้นสุดวันที่ 31 ธันวาคม 2546 และได้เสนอรายงานการตรวจสอบลงวันที่ 12 กุมภาพันธ์
2547 ไปแล้วนั้น สำนักงานฯ
ขอเรียนว่าในการตรวจสอบงบการเงินดังกล่าวตามมาตรฐานการสอบบัญชีที่รับรองทั่วไป
เพื่อแสดงความเห็นว่างบการเงินนี้แสดงฐานะการเงินและผลการดำเนินงานโดย
ถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น สำนักงานฯ
ได้ศึกษาและประเมินประสิทธิภาพการควบคุมภายในด้านบัญชีของบริษัทฯ
ตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานฯ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญในการแสดงความเห็นต่องบการเงิน
ณ วันที่ 31 ธันวาคม 2546

ฝ่ายบริหารของบริษัท สหพัฒนพิบูล จำกัด (มหาชน)
มีความรับผิดชอบในการจัดให้มีระบบการควบคุมภายในด้านการบัญชีและควบคุมให้มีการปฏิบัติตามระบบดังกล่าวอย่างเคร่งครัด
ในการนี้ต้องใช้การประมาณการและดุลยพินิจโดยพิจารณาถึงผลประโยชน์ที่คาดว่าจะได้รับและต้นทุนที่เกิดขึ้นจากการใช้ระบบการควบคุมนี้
ระบบการควบคุมภายในดังกล่าวให้ความมั่นใจแก่ฝ่ายบริหารตามสมควร

อย่างไรก็ตาม สำนักงานฯ ขอเรียนว่าในการตรวจสอบบัญชี สำนักงานฯ มิได้ตรวจสอบทุก รายการ
หากแต่ใช้วิธีการทดสอบเท่านั้น
นอกจากนั้นการศึกษาและการประเมินประสิทธิภาพระบบการควบคุมภายในด้านบัญชีเพื่อประโยชน์ในการสอบบัญชีดังกล่าวไว้ข้างต้น
ดังนั้นจึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในของบริษัทฯ ได้

สำนักงานฯ ขอขอบคุณเจ้าหน้าที่ของบริษัทฯ ที่ได้ให้ความร่วมมือในการตรวจสอบบัญชีของบริษัทฯ
เป็นอย่างดี

ขอแสดงความนับถือ

(นางวิไลรัตน์ โรจน์นครินทร์)

ผู้สอบบัญชีรับอนุญาตเลขทะเบียน 3104